།རྗེས་ཐོབ་ནི། ཨ་སྐྱེ་མེད་དང་རྟོགས་པ་དུས་མཚུངས་སོ། །དེ་ལ་གོམས་པར་བྱ་བའི་ཐབས་ནི། བརྗོད་བྱ་དོན་གྱིས་བསྐུལ་བར་བྱའོ། །དེ་ཡང་བདག་ལ་བརྔན་བགྲངས་ཞིང་སྨོད་པ་དང་། ཆགས་སྡང་ནམ་སྐྱེས་ཙམ་ན་ཡང་། ཨ་ཞེས་བརྗོད་པས་སྐྱེ་མེད་ཀྱི་དོན་དྲན་པར་བྱའོ། །གཉིས་པ་རྟེན་ཕྱག་རྒྱ་ལ་སེམས་གཟུང་བ་ནི་གཉིས་ཏེ། གཞག་ཐབས་ནི་མཉམ་གཞག་གི་ཕྱག་རྒྱ་བཅིངས་ལ་སྲིན་ལག་གཉིས་ལ་ཤེས་པ་གཏད། ཨ་ཞེས་རིང་པོར་བཀླག ཨ་རུ་གསལ་བར་བསམ་ཞིང་བསྒོམ་ན་མི་ཟིན་མི་སྲིད་དོ། །སེམས་ཅན་གྱི་སེམས་སྤྲོས་བྲལ་དུ་བཞུགས་པའི་བརྡར་ཡི་གེ་ཨར་གནས། དེ་ལྟར་མ་ཤེས་ཏེ་རྣམ་རྟོག་གིས་བསྒྲིབས་པའི་བརྡར་ཁྲག་སྦལ་ནི་མེའི་ཚུལ་དུ་གནས། དེ་ལྟར་ཉམས་སུ་བླངས་པས་ཡེ་ཤེས་རླུང་སྲོག་དག་པའི་ཡི་གེ་ཨ་ཝ་དྷཱུ་ཏཱི་ནས་ཡར་ཚངས་པའི་བུ་གར་འཇུག་པས་འཕོ་བར་ཡང་འགྱུར། ལས་ཀྱི་རླུང་སྣ་བུག་ནས་རྒྱུ་བས་ཨ་ཡི་ཕྱི་ནང་རྟོག་མེད་དུ་འཆར། སྐྱོན་བཅོས་པ་ནི། གོང་གི་དེ་ལ་རྒོད་པ་མི་འོང་། བྱིང་ན་ཕྱག་རྒྱ་སྤྱི་བོར་བཞག་ལ་མིག་ཡར་བཟློག་ཅིང་། ཨ་ཞེས་བརྗོད་ཅིང་ཨ་ལ་ཤེས་པ་སིང་སིང་གཏད་དོ། །གསུམ་པ་ལུས་གནད་ནི་གསུམ་སྟེ། སྔོན་བྱུང་སྟོན་པས་བརྟག་ཚུལ་ནི། སྟོན་པ་འཁོར་ཚོགས་ན་ཆོས་གསུང་བ་དེ་ཙམ་ན། ཕྱག་གཉིས་པུས་མོ་ལ་བཞག་ནས། ཞལ་འཛུམ་མཛད་ནས་ཨ་ཞེས་བརྗོད་པས་ས་གཡོ་བ་བྱུང་བས་ད་ལྟ་ཡང་སེམས་མི་ཟིན་མི་སྲིད་དོ། །གཞག་ཐབས་ནི། ལུས་རྣམ་སྣང་གི་ཆོས་བདུན་དང་ཚུལ་མཐུན་པར་བྱས་ཏེ། མཆུ་བཙུམས་ནས་ཨ་རིང་ཁོང་ནས་བགྲང་། སྐད་སྣ་ནས་དྲག་ཏུ་བགྲང་ངོ་། །དབུགས་ཚངས་པའི་བུ་གར་འགྲོ་བས་སེམས་ཟིན་ནོ། །དེ་འདྲ་བ་ཡང་དང་ཡང་དུ་བྱས་ནས་རླུང་ཚངས་པའི་བུ་གར་འགྲོ་བས་ལུས་གནད་ཀྱིས་མི་ཟིན་མི་སྲིད་དོ། །སྐྱོན་བཅོས་པ་ནི། རྒོད་པ་ནི་སྨིན་མཚམས་སུ་ཨ་གསལ་བར་བསྒོམས་པས་ཤེས་པ་མི་འཕྲོ། བྱིང་བ་ལ་ཨའི་སྒྲ་མིག་ནས་བཏོན་ཏེ་ཨ་ཞེས་ཉི་ཤུ་རྩ་གཅིག་བརྗོད་པས་མིག་ལྡེམ་ལྡེམ་བྱས་ཤིང་། ཨའི་སྒྲ་མིག་ནས་ཕར་སངས་སངས་འོང་བར་བསམ་མོ། །དེས་གཉིད་ཡུལ་དབྱུང་བའོ། །བཞི་པ་གདོན་ཐབས་ཕན་ཡོན་དང་བཅས་པ་ལ་གཉིས་ཏེ། བདག་དོན་དང་གཞན་དོན་ནོ། །དང་པོ་ལ་བཞི་སྟེ། སེམས་བསྐྱེད་པ། ཁྲུས་བྱ་བ། ཡུམ་བསྐྱེད་པ། ཡུམ་གདོན་པའོ། །དེ་ལ་དང་པོ་སེམས་བསྐྱེད་པ་ནི། རང་དོན་ལས་ལོག་ནས་སེམས་ཅན་གྱི་དོན་བྱ་བར་སེམས་བསྐྱེད། དེ་ལྟར་རྟོགས་པ་རྒྱུད་ལ་ལྡན་པར་སེམས་བསྐྱེད་པའོ། །གཉིས་པ་ཁྲུས་ལ་གསུམ་སྟེ། སྐམ་ཁྲུས་དང་། གཤེར་ཁྲུས་དང་། ཏིང་ངེ་འཛིན་གྱི་ཁྲུས་སོ། །དང་པོ་ནི་ནངས་པར་ལངས་ལ། ཁམས་བསིང་། སྣབས་ལུད་དབྱི། མིག་རྣག་དབྱི། ཁ་སྒོ་བསལ་ལ་མདོ་གདོན་པའོ། གཤེར་ཁྲུས་ནི། ནངས་པར་ལངས་ལ། དང་པོ་ཆུ་འཁྱོར་བར་བླུགས་ལ་ཁ་བཤལ། གཉིས་པ་ཁ་རུ་བླུགས་ལ་མིད། དེ་ནས་ལག་པ་བཀྲུ། དེས་ནི་ལུས་ཀྱི་སྡིག་པ་དག་པའོ། །བྱད་བཀྲུས་པས་ངག་གི་སྡིག་པ་དག་པའོ། །སྔར་གྱི་སྡིག་པ་དག་ནས་ཕྱིས་མི་བྱེད་པར་དམ་བཅས་པས་ཡིད་ཀྱི་སྡིག་པ་འདག་གོ །ཏིང་ངེ་འཛིན་གྱི་ཁྲུས་ནི། སྙིང་གར་ཨ་གཅིག་བསམ། ཨ་དེ་ལས་ཨ་གྲངས་མེད་པ་སྤྲོས་ལ། རང་གི་བག་ཆགས་ཀྱི་རྟེན་ཕུང་པོ་བསྲེགས་ནས་མི་དམིགས་པར་བསམ་མོ། །གསུམ་པ་ཡུམ་བསྐྱེད་པ་ནི། མི་དམིགས་པའི་ངང་ལས་སྐད་ཅིག་གིས་རྫོགས་ཚུལ་དུ་བསྐྱེད་པ་ནི། སྐུ་མདོག་གསེར་བཙོ་མའི་མདོག་འདྲ་བ། གདན་ནི་མ་ཆགས་པདྨ། བཞུགས་ཚུལ་ནི་འགྲོ་དོན་མཛད་པའི་ཕྱིར་བཞེངས་སྐུ། ཕྱག་གཡས་དང་པོ་ནི་སེམས་ཅན་གྱི་ཉོན་མོངས་དྲྭ་བ་གཅོད་པའི་རྟགས་སུ་རལ་གྲི། འོག་མ་ན་སེམས་ཅན་ཐམས་ཅད་འཁོར་བ་ནས་འདྲེན་པའི་རྟགས་སུ་བགྲང་ཕྲེང་མཐེབ་སྲིན་གྱིས་བཟུང་བ། ཕྱག་གཡོན་གྱི་དང་པོ་མཉམ་གཞག་མཛད་པ། འོག་མ་ན་པུསྟི་བསྣམས་པའོ། །བཞི་པ་ཡུམ་གདོན་པ་ནི། རང་ཡུམ་དུ་གསལ་བས་རྒྱ་གར་སྐད་ནས་འདི་ལྟ་སྟེ་ཡན་ཆད་གདོན། དེ་ནས་ཡུམ་མེད་པར་ཨ་ལྕེ་ཐོག་ཏུ་གསལ། དེ་ཡང་སྐྱེ་མེད་དུ་ཡལ་བར་བསམས་ནས་ཨ་ཞེས་རིང་བར་ཉི་ཤུ་རྩ་གཅིག་བཏོན་པས། ཆོས་ཐམས་ཅད་སྐྱེ་བ་མེད་པའི་ངང་དུ་ལྷངས་ཀྱིས་གསལ་བའོ། །དེའི་དོན་ནི་སྨྲ་བསམ་བརྗོད་མེད་ཅེས་པའི་དོན་ནོ། །དེ་ནས་བཅོམ་ལྡན་འདས་ཞེས་པ་ནས་རྫོགས་སོ་ཞེས་པ་ཡན་ཆད་གདོན་ནོ། །འདི་ལྟར་བཏོན་ན་སྡིག་པ་བྱེད་ཅིང་བཏོན་པའི་འབུམ་ཚར་རེ་བས་དགའ་གསུངས་སོ། །གཉིས་པ་གཞན་དོན་ནི། གོང་དུ་འདི་ལྟ་སྟེ་ཡན་ཆད་མཐུན། ནམ་མཁའ་ལ་བལྟས་ཏེ་ཨ་བཅུ་གཅིག་བརྗོད་པས། སྟེང་གི་འཇིག་རྟེན་གྱི་ཁམས་ཐམས་ཅད་ཀྱི་སེམས་ཅན་རྣམས་ཀྱིས་དང་པོ་སྐྱེ་མེད་ཚིག་ཏུ་ཐོས། གཉིས་པས་གོ། གསུམ་པས་དོན་དང་ལྡན། བཞི་པས་དོན་མི་འགྱུར་བས་སྐྱེ་བ་མེད་པར་བསམ་མོ། །དེས་འགྲེའོ། །དེ་ལྟར་ཕྱོགས་བཅུར་བཏོན་པས་ཨ་བརྒྱ་དང་བཅུ་ཐེམ་པའོ། །དེ་ནི་ཁེ་དྲག་འདོད་པས་སྲོག་བཅད་ཅིང་གཞན་ལ་བསྡུས་བསྡུས་པའི་ཆོས་གཅིག་པས་དགའ་འོ། །བདག་དོན་གཞན་དོན་གཉིས་ཀ་ལ་དང་པོ་སེམས་བསྐྱེད་འབྱུང་། བར་དུ་མི་དམིགས་པ་གཅིག་འོང་། ཐ་མར་བསྔོ་བ་ཡོང་བའོ། །དེ་ལྟར་བྱས་ན་ཚེ་འདི་ཉིད་ལ་སངས་རྒྱ་བའོ། །གང་ནས་བཤད་ན། ཉི་ཁྲིའི་རྟག་ཏུ་ངུ་ནས་བཤད་ཅིང་། རབ་ཀྱི་རྩལ་གྱིས་རྣམ་པར་གནོན་པ་ནས་ཀྱང་བཤད་དོ། །བཞི་པ་སྲུང་བ་ནི། སེམས་ཅན་རྣམས་ལ་ཕན་པ་དང་ཞེས་པས། བདག་གཞན་དོན་གཉིས་ཀའི་ལུས་སྲུང་བ་ལ་གསུམ་སྟེ། དང་པོ་ཕྱི་སྟོང་པ་ཉིད་ནི་སྟོང་པའི་གོ་ཆ་བླ་ན་མེད་པའོ། །དེ་ཡང་ཕྱི་འཇིག་པའི་ཡུལ་འབྱུང་བ་ལྔ་དང་དགྲ་བགེགས་ཐམས་ཅད་སྟོང་པ་ལས་མི་གཞན་པས་བསྒྲུབ་རྒྱུ་མེད། ཨ་ཞེས་ཉི་ཤུ་རྩ་གཅིག་བརྗོད་པས་རང་སར་འཇིག བར་དུ་གཅོད་པའི་ཡུལ་མེད་པའོ། །གཉིས་པ་ནང་སྟོང་པ་ཉིད་ནི་འཇིག་པའི་ཕུང་པོ་དང་། ཁམས་དང་། སྐྱེ་མཆེད་ཐམས་ཅད་ཨ་ཉི་ཤུ་རྩ་གཅིག་བརྗོད་པས་སྟོང་པར་བསྒོམ། འཛིན་པའི་སེམས་སྟོང་པ་ཉིད་དེ་ཨ་ཞེས་ཉི་ཤུ་རྩ་གཅིག་བརྗོད་ལ་སྟོང་པ་ཉིད་དུ་བསྒོམ་མོ། །གསུམ་པ་སྟོང་པ་ཉིད་སྟོང་པ་ཉིད་ནི་སྟོང་པ་རང་དུ་ཡང་འདོད་རྒྱུ་མེད་པ་ལ་བྱ་སྟེ། ཨ་ཞེས་ཉི་ཤུ་རྩ་གཅིག་བརྗོད་པས། སྟོང་པ་རང་དུ་འདོད་པ་དང་བྲལ་བར་བསམ་མོ། །དེ་ནི་ཆེན་པོ་སྟོང་པ་ཉིད་ཅེས་སྟོང་པ་ཕྱོགས་གཅིག་ཏུ་མ་སོང་བས་སོ། །ཉི་ཚེ་བའི་སྟོང་པ་མི་སྲིད་པའི་ཆོས་བཞི«་་་་་རི་བོང་རྭ། ནམ་མཁའི་མེ་ཏོག རུ་སྦལ་སྤུ། མོ་གཤམ་གྱི་བུའོ།།» ལྟ་བུ་མ་ཡིན་པ། བཀག་ནས་སྟོང་པའམ། བཤིག་ནས་སྟོང་པའམ། མེད་ནས་སྟོང་པ་ལྟ་བུ་མ་ཡིན་ཏེ། སྣང་བ་ཐམས་ཅད་རང་བཞིན་གྱིས་སྟོང་པའོ། །རང་རིག་པ་དེ་ཉིད་ལྟ་བུར་འབྱུང་བའོ། །བླ་མ་ས་སྐྱ་པ་ཆེན་པོ་ནས་བརྒྱུད་པའི་གདམས་ངག་རྫོགས་སོ།། ༈ །བླ་མ་དམ་པ་རྣམས་ལ་ཕྱག་འཚལ་ལོ། །ཡི་གེ་ཨ་གདོན་པའི་གདམས་ངག་ཅེས་ཀྱང་བྱ། གྲིབ་སེལ་བའི་མན་ངག་ཅེས་ཀྱང་བྱ། འདི་ཉམས་སུ་ལེན་པར་འདོད་པའི་རྟེན་གྱི་གང་ཟག་གིས། དང་པོར་སེམས་བསྐྱེད་བྱ་བ་ནི། བདག་དང་སེམས་ཅན་ཐམས་ཅད་ཀྱི་བར་ཆད་ཞི་བ་དང་། སངས་རྒྱས་ཐོབ་པར་བྱ་བའི་དོན་དུ་ཨ་གདོན་པར་བྱ་སྙམ་དུ་སེམས་བསྐྱེད་ལ། དངོས་གཞི་ལྷ་བསྒོམ་པ་དང་། སྔགས་བཟླ་བ་གཉིས་ལས། དང་པོ་ནི། ཨོཾ་ཨཱཿཧཱུྃ་ལན་གསུམ་བརྗོད་པས་རང་ཉིད་ཡུམ་ཆེན་མོ་ཤེས་རབ་ཀྱི་ཕ་རོལ་ཏུ་ཕྱིན་མ་སྐུ་མདོག་སེར་མོ་ཞལ་གཅིག་ཕྱག་བཞི་མ། སྣ་ཚོགས་པདྨ་དང་ཟླ་བའི་གདན་ལ་བཞུགས་པ། ཕྱག་གཡོན་གྱི་དང་པོ་མཉམ་གཞག་མཛད་པ། གཡས་གཉིས་ཀྱི་དང་པོ་«་་་་་ལ་ལར་རྡོ་རྗེ།» སྐྱབས་སྦྱིན་མཛད་པ། གཡོན་གྱི་གཉིས་པ་ན་པུསྟི་བསྣམས་པ། གཡས་གཉིས་པ་རྡོ་རྗེ་«་་་་་ལ་ལར་ཕྲེང་བ་བཤད།» བསྣམས་པ། ནུ་མ་སྲ་བ་འབུར་བ། སྐེད་པ་ཕྲ་བ། རིན་པོ་ཆེའི་རྒྱན་དང་ལྡན་པ་ཞིག་བསམ་ལ། དེ་ཉིད་ཀྱི་སྤྱི་བོར་ཨོཾ་དཀར་པོ་ཞིག་བསམ། མགྲིན་པར་ཨཱཿདམར་པོ་ཞིག་བསམ། ཐུགས་ཀར་ཟླ་བའི་སྟེང་དུ་ཧཱུྃ་མཐིང་ནག་ཅིག་བསམ། གཉིས་པ་ལ་ལས་ཚོགས་བདུན་ལས། དང་པོ་ནི། ངག་ཏུ་ཨོཾ་བརྗོད་པས་སྤྱི་བོའི་ཨོཾ་ལས་འོད་འཕྲོས་པས། ཕྱི་ནང་སྣོད་བཅུད་ཐམས་ཅད་ལ་ཕོག དེ་རྣམས་ཨོཾ་དུ་གྱུར་པར་བསམ། ཨོཾ་ཡང་བརྩིགས་པ་བཞིན་དུ་ཆེར་འབུར་ཉེར་འབུར་བཞུགས་པར་བསམས་ལ། ངག་ཏུ་ཨོཾ་མང་དུ་བགྲང་བར་བྱའོ། །དེ་ལྟར་བྱས་ནས་ཕ་བསད་མ་ཐག་དང་མཚམས་མེད་པ་ལྔ་བྱས་པའི་མི་ལ་ཆོས་བཤད་ཀྱང་གྲིབ་མི་འོང་ངོ་། །མི་བརྫུན་ཆེ་བའམ་ངག་གི་སྒོ་ནས་སྡིག་པ་ཤས་ཆེར་སྤྱད་པའི་སྐྱེས་བུ་འགའ་ཞིག་ལ་ཆོས་བཤད་དགོས་ན། གཉིས་པ་ནི། ཡུམ་ཆེན་མོའི་ང་རྒྱལ་དང་ལྡན་པར་བྱས་ལ་ངག་ཏུ་ཨ་བརྗོད་པས་མགྲིན་པའི་ཨཱཿལས་འོད་འཕྲོས། ཕྱི་སྣོད་ནང་བཅུད་ཐམས་ཅད་ལ་ཕོག་པས་དེ་རྣམས་ཨར་གྱུར་པར་བསམ། ཆེར་འབུར་ཉེར་འབུར་ཡོད་པར་བསམས་ལ། ངག་ཏུ་ཨ་མང་དུ་བརྗོད་ལ་ཆོས་བཤད་པར་བྱ། དེ་ལྟར་བྱས་ན་གྲིབ་མི་འོང་ངོ་། །གསུམ་པ་ནི། ཡུམ་ཆེན་མོའི་ང་རྒྱལ་དང་ལྡན་པར་བྱས་ལ་ངག་ཏུ་ཧཱུྃ་བརྗོད་པས། སྙིང་གའི་ཧཱུྃ་ལས་འོད་ཟེར་འཕྲོས་པས། ཕྱི་སྣོད་ནང་བཅུད་ཐམས་ཅད་ཧཱུྃ་གི་རང་བཞིན་དུ་གྱུར་པར་བསམ། ཧཱུྃ་དེ་རྣམས་ཀྱང་བརྩིགས་པ་བཞིན་དུ་ཆེར་འབུར་ཉེར་འབུར་ཡོད་པར་བསམས་ལ་ངག་ཏུ་ཧཱུྃ་མང་དུ་བརྗོད་ན་གྲིབ་ཀྱིས་མི་ཚུགས་སོ། །བཞི་པ་ནི། སྙིང་གའི་ཧཱུྃ་ལས་ཧཱུྃ་ནམ་མཁའ་གང་བར་ཆེར་འབུར་ཉེར་འབུར་གཏམས་པ་སྤྲོས་པ་རྣམས། ཕྱག་ན་རྡོ་རྗེར་གྱུར་ཏེ་ངག་ཏུ་བརྗོད་པས། ཆོམ་པོ་ལ་སོགས་པའི་འཇིགས་སྐྲག་ཞི་བར་འགྱུར། ལྔ་པ་ནི། མགྲིན་པའི་ཨཱཿལས་ཨ་ཆེར་འབུར་ཉེར་འབུར་གཏམས་པ་སྤྲོས་པ་རྣམས། འཇམ་དཔལ་དུ་གྱུར་ཏེ་ཨ་ཞེས་ངག་ཏུ་བརྗོད་པས་ཁྲོ་བ་དང་གདུག་སེམས་དང་ལྡན་པ་རྣམས་ཀྱི་བསམ་པ་ཞི་བར་འགྱུར་རོ། །དྲུག་པ་ནི། སྤྱི་བོའི་ཨོཾ་ལས་ཨོཾ་ཆེར་འབུར་ཉེར་འབུར་གཏམས་པ་སྤྲོས་པ་རྣམས། ཐུགས་རྗེ་ཆེན་པོ་སྤྱན་རས་གཟིགས་དབང་ཕྱུག་ཏུ་གྱུར་ཏེ་ཨོཾ་ཞེས་ངག་ཏུ་བརྗོད་པས། མི་གཙང་བ་དང་། ཉམ་ང་བ་དང་གྲིབ་ལ་སོགས་པ་ཞི་བར་འགྱུར་རོ། །བདུན་པ་ནི། གློ་བུར་ཡེ་འདྲོག་ཡོང་དོགས་པ་ཡོད་ན། རང་ཡུམ་ཆེན་མོར་བསྒོམ། དེ་མ་གྲུབ་ན་ཡུམ་ཆེན་མོ་ཡིན་བསམ་པ་བྱས་ལ་ངག་ཏུ་ཨ་མང་པོའམ་བདུན་ཡན་ཆད་ཅི་འགྲུབ་བཟླས་ན་ཡེ་འདྲོག་ཞིའོ། །གཞན་ཡང་རྟ་ཞོན་པའི་དུས་དང་། ཆུ་ཆེན་པོ་བརྒལ་བའི་དུས་དང་། འཇིགས་པ་ཆེན་པོ་འོང་གི་དོགས་པའི་དུས་དེར་ཨ་གདོན་པ་གལ་ཆེ། ཟླ་བོ་ཡོད་ན་ཡང་ཀུན་ལ་ཨ་རྐྱང་གདོན་དུ་གཞུག་པ་གལ་ཆེའོ། །ལམ་འཕྲང་གཉེན་པོ་ཕྱགས་འདོན་གྱི་དུས་ཀྱང་དེ་བཞིན་དུ་ཨ་གདོན་པར་བྱའོ། །ལས་བྱེད་མཁན་རྣམས་དེ་བཞིན་དུ་ཨ་གདོན་དུ་གཞུག རང་གིས་ལྷ་བསྒོམ་པར་བྱའོ། །དམག་ལ་འགྲོ་ཡང་དམག་མི་རྣམས་ཀྱིས་ཨ་བཏོན་ན་དགྲ་ལས་རྒྱལ་བར་འགྱུར་རོ། །དེ་སྐད་དུ་ཡང་མཚན་བརྗོད་ལས། །ཨ་ནི་ཡིག་འབྲུ་ཀུན་གྱི་མཆོག །དོན་ཆེན་ཡི་གེ་དམ་པ་ཡིན། །ཞེས་གསུངས་སོ། །ཇོ་བོ་སྤྱན་རས་གཟིགས་དབང་ཕྱུག་གིས། སློབ་དཔོན་བྱང་ཆུབ་སེམས་དཔའ་ཟླ་བ་རྒྱལ་མཚན་ལ་མནལ་ལམ་དུ་བསྟན་པ་ཡིན་གསུངས་ཏེ། ལམ་འཕྲང་གཉན་པོ་ཕྱགས་པ་དང་། མཆོད་རྟེན་དང་ལྷ་ཁང་ཞིག་རལ་གསོ་བ་དང་། ཉམས་པ་ཅན་གྱི་ཕྱིར་བཅོས་བྱེད་ན། ཨ་ཐོན་ལ་གྱིས་གསུངས། གདམ་ངག་འདི་ཐུགས་རྗེ་ཆེན་པོ་ལ་བྱང་ཆུབ་སེམས་དཔའ་ཟླ་བ་རྒྱལ་མཚན་གྱིས་ཞུས། དེ་ལ་བླ་མ་རིན་པོ་ཆེ་ཁམས་པས་གསན། དེས་མངྒ་ལ་ཤྲཱི། དེས་རཏྣ་ནཱ་ཐ། དེས་པྲཛྙཱ་གུ་རུའོ། །ཞེས་དཔལ་སྟག་ལུང་པ་ཆེན་པོ་བཀྲ་ཤིས་དཔལ་གྱིས་མཛད་པའི་སྒྲུབ་ཐབས་སྣ་ཚོགས་དངོས་གྲུབ་ཀྱི་བུམ་བཟང་ལས་བྱུང་བའོ།། ༈ །ཡུམ་ཤེས་རབ་ཀྱི་ཕ་རོལ་ཏུ་ཕྱིན་མ་ལ་ཕྱག་འཚལ་ལོ། །ཨའི་དེ་ཁོ་ན་ཉིད་བསྒོམ་པ་ལ་གསུམ་སྟེ། ལྷའི་སྐུ་ལ་བརྟེན་ཏེ་བསྒོམ་པ་དང་། ཡིག་འབྲུ་ལ་བརྟེན་ཏེ་བསྒོམ་པ་དང་། ཡང་དག་པའི་དོན་ལ་བརྟེན་ཏེ་བསྒོམ་པའོ། །དང་པོ་ནི། བྱང་ཆུབ་མཆོག་ཏུ་སེམས་བསྐྱེད་པ་སྔོན་དུ་བཏང་ནས། ཐམས་ཅད་སྟོང་པའི་ངང་ལས་པདྨ་དང་ཟླ་བའི་གདན་ལ་རང་གི་རྣམ་པར་ཤེས་པའི་ངོ་བོ་ཨ་དཀར་པོ་ཚོན་གང་པ་འོད་ཟེར་ཕྱོགས་བཅུར་འཕྲོ་བར་བསམ། དེ་ནས་འཕགས་པ་མཆོད་ཅིང་། འགྲོ་བ་མ་ལུས་པའི་དོན་བྱས་ཏེ། དེ་ཡོངས་སུ་གྱུར་པ་ལས་ཡུམ་ཆེན་པོ་གསེར་གྱི་མདོག་ཅན་སྐུ་བྱད་ཕུན་སུམ་ཚོགས་པ། ཞབས་རྡོ་རྗེའི་སྐྱིལ་ཀྲུང་། ཕྱག་བཞི་པ། གཡས་གཡོན་དང་པོ་གཉིས་ཆོས་འཆད་ཀྱི་ཕྱག་རྒྱ་དང་། གཡས་གཉིས་པ་ན་ཕྲེང་བ་འཛིན་པ། གཡོན་གཉིས་པ་ན་པུསྟི་བསྣམས་པ། རིན་པོ་ཆེའི་རྒྱན་ཐམས་ཅད་ཀྱིས་སྤྲས་པ། མེ་ལོང་དྭངས་པའི་གཟུགས་བརྙན་ལྟར་བསྒོམ་མོ། །དེའི་ཐུགས་ཀར་ཟླ་བ་དང་ཡི་གེ་གཅིག་པ་གསལ་བར་བལྟས་ལ། དེའི་འོད་ཀྱིས་རང་འདྲ་བའི་ཡེ་ཤེས་ཀྱི་ཡུམ་སྤྱན་དྲངས་ལ་བསྟིམ། ཨའི་སྒྲ་བར་མ་ཆད་པར་བཟླས་པས་འགྲོ་བ་ཐམས་ཅད་ཀྱི་སྒྲིབ་པ་བག་ཆགས་དང་བཅས་པ་བསལ་བར་བསམ་ཞིང་ཅི་ནུས་ཀྱི་རྣལ་འབྱོར་དུ་བྱའོ། །ལྷ་བསྒོམ་པའོ། །དོན་གཉིས་པའི་མན་ངག་ནི། རང་ཡི་དམ་གྱི་ལྷ་ཡིན་སྙམ་དུ་བསྒོམས་ལ། དེའི་ཐུགས་ཀར་ཟླ་བ་ཉ་གང་བའི་གདན་ལ་ཨ་དཀར་པོ་འོད་ཟེར་འཕྲོ་བ་གཟི་བརྗིད་དང་ལྡན་པ་གདུགས་ལ་ཏོག་བཙུགས་པ་ལྟར་བསམ། དེ་ལས་འོད་ཟེར་འཕྲོས་པས་སྣོད་བཅུད་ཨའི་རྣམ་པར་གྱུར་ཏེ་རྡུལ་ཕྲ་རབ་རེ་རེ་ཡང་ཨའི་གཟུགས་སུ་ཧྲིག་གི་ཡོད་པར་བསམ་མོ། །ཡིག་འབྲུའི་བཟླས་པའོ། །དོན་གསུམ་པའི་མན་ངག་ནི། ཡང་དག་པའི་འོད་གསལ་བ་ཡིན་པས། དེའི་ངོ་བོ་རང་སེམས་དང་ཐ་མི་དད་སྙིང་གར་ཨའི་ཡིག་འབྲུ་དཀར་ལ་འཚེར་བར་བསམ། ནམ་འཆི་བའི་དུས་སུ། ས་ཆུ་ལ། མེ་རླུང་ལ། རྣམ་ཤེས་ཐིམ་ཆད་ཨ་ལ་འདུས་པར་བསམ། ཨའི་དོན་འོད་གསལ་སྐྱེ་མེད་ཡིན་པས་མ་བཅོས་པའི་ངང་ལ་གཞག དེ་ནས་རང་གང་འདོད་པའི་གནས་སུ་རིག་པ་གཏད་ལ་ཨ་སྤྱི་བོ་ནས་ཡར་རྒྱངས་ཀྱིས་འཕང་ངོ་། །ཡང་དག་པའི་མན་ངག་ཆོས་རྗེ་པཎ་ཆེན་ཤཱཀྱ་ཤྲཱི་ལ། ཆོས་རྗེ་ལོ་ཙཱ་བ་ཆེན་པོས་ཞུས། དེ་ལས་བསོད་ནམས་དབང་ཕྱུག་བདག་གིས་ཞུས་སོ། །ཞེས་ཁྲོ་ཕུ་ལོ་ཙཱ་བ་གནུབས་བྱམས་པའི་དཔལ་གྱི་མན་ངག་བརྒྱ་རྩ་ལས་བྱུང་བའོ།།